b'\n_START_ARTICLE_\nLitva (laivas)\n_START_SECTION_\nIstorija\n_START_PARAGRAPH_\n\xe2\x80\x9eLitva\xe2\x80\x9c buvo pastatyta 1960 m. Tai buvo vienas i\xc5\xa1 6 Mikhail Kalinin klas\xc4\x97s laiv\xc5\xb3, nuleist\xc5\xb3 toje pa\xc4\x8dioje Ryt\xc5\xb3 Vokietijos statykloje 1958\xe2\x80\x931964 m. laikotarpyje. Palyginti nedidelis, grak\xc5\xa1\xc4\x8di\xc5\xb3 linij\xc5\xb3 laivas buvo suprojektuotas kaip patikimas pakran\xc4\x8di\xc5\xb3 laineris, lengvai ir pelningai eksploatuojamas tarp Europos ir soviet\xc5\xb3 uost\xc5\xb3 pakran\xc4\x8di\xc5\xb3 regionuose. Ta\xc4\x8diau 1980\xe2\x80\x93aisiais kei\xc4\x8diantis j\xc5\xabrini\xc5\xb3 perve\xc5\xbeim\xc5\xb3 tendencijoms, laivas buvo pritaikytas naudoti visos Europos ir \xc5\xa0iaur\xc4\x97s Afrikos ma\xc5\xbeesnio biud\xc5\xbeeto kruiziniuose mar\xc5\xa1rutuose. Kei\xc4\x8diantis laikams ir \xc5\xa1eimininkams, puikios b\xc5\xabkl\xc4\x97s laivas ilgainiui buvo nugyventas, prakti\xc5\xa1kai tapo nebenaudojamu._NEWLINE_1991 m. laiv\xc4\x85 buvo ruo\xc5\xa1iamasi parduoti Maltoje registruotai kompanijai, pakei\xc4\x8diant pavadinim\xc4\x85 \xc4\xaf \xe2\x80\x9eOdessa Dream\xe2\x80\x9c, ta\xc4\x8diau galiausiai sand\xc4\x97ris ne\xc4\xafvyko. 1994 m. \xe2\x80\x9eLitva\xe2\x80\x9c pakeit\xc4\x97 pavadinim\xc4\x85 \xc4\xaf \xe2\x80\x9eBoguchar\xe2\x80\x9c, turint tiksl\xc4\x85 aptarnauti Odesos\xe2\x80\x93Stambulo mar\xc5\xa1rut\xc4\x85, bet tai nebuvo pelninga operacija. Tuo metu 35 met\xc5\xb3 am\xc5\xbeiaus laivas buvo parduotas \xc4\xaf Pietry\xc4\x8di\xc5\xb3 Azij\xc4\x85, Fujian shipping, kaip manoma, \xc4\xaf metalo lau\xc5\xbe\xc4\x85. Nuo 1995 m. \xe2\x80\x9eLitva\xe2\x80\x9c tapo \xe2\x80\x9eFu Jian\xe2\x80\x9c. Naujasis operatorius buvo Green Coast Shipping (Honkongas)._NEWLINE_Skland\xc4\x97 gandai , kad jau 1995 m. laivas Tolimuosiuose Rytuose buvo supjaustytas, ta\xc4\x8diau, pasak j\xc5\xabrinink\xc5\xb3 leidinio \xe2\x80\x9eWest Coast Sailors\xe2\x80\x9c \xc5\xbeinut\xc4\x97s 2002 m. vasario 22 d. numeryje, Panamoje registruotas 4992 t tona\xc5\xbeo kin\xc5\xb3 laivas \xe2\x80\x9eGreen Coast\xe2\x80\x9c nuo 2001 m. gegu\xc5\xbe\xc4\x97s m\xc4\x97n. buvo pri\xc5\xa1vartuotas Angolos uoste netoli Luandos. Kaip manoma, apie metus laiko stov\xc4\x97jusiame laive vergi\xc5\xa1komis s\xc4\x85lygomis vyko jo pertvarkymo \xc4\xaf plaukiojant\xc4\xaf vie\xc5\xa1but\xc4\xaf darbai, kuriuos vykd\xc4\x97 30 kin\xc5\xb3 \xc4\xafgula, badaudama ir negaudama atlyginim\xc5\xb3, netur\xc4\x97dama teis\xc4\x97s palikti laivo. Tarptautinei j\xc5\xabrinink\xc5\xb3 profs\xc4\x85jungai nepavyko net su Kinijos ambasados pagalba susisiekti su jo \xc5\xa1eimininkais Honkonge ar registro b\xc5\xabstine Panamoje. Laivas buvo prarad\xc4\x99s visus sertifikatus, nedraustas._NEWLINE_Kit\xc5\xb3 \xc5\xa1altini\xc5\xb3 duomenimis, buvusi \xe2\x80\x9eLitva\xe2\x80\x9c 2012 m. dar plaukiojo.'